Document ID: 32004D0301

Odločba Komisije
z dne 30. marca 2004
o odstopanju od odločb 2003/803/ES in 2004/203/ES glede oblike spričeval in potnih listov za netrgovske premike psov, mačk in belih dihurjev ter o spremembi Odločbe 2004/203/ES
(notificirano pod dokumentarno številko K(2004) 1068)
(Besedilo velja za EGP)
(2004/301/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 998/2003 Evropskega Parlamenta in Sveta z dne 26. maja 2003 o zahtevah v zvezi z zdravstvenim varstvom živali, ki se uporabljajo za netrgovske premike hišnih živali in o spremembi Direktive Sveta 92/65/EGS [1], in zlasti člena 8(4) ter 21 Uredbe,
ob upoštevanju naslednjega:
(1) Uredba (ES) št. 998/2003 določa veterinarske pogoje za netrgovske premike psov, mačk in belih dihurjev.
(2) Odločba Komisije 2003/803/ES [2] določa vzorec potnega lista za netrgovske premike živali teh vrst med državami članicami, Odločba Komisije 2004/203/ES [3] pa določa vzorec spričevala za netrgovske premike iz tretjih držav.
(3) Od 3. julija 2004 se dokumenti, ki skladni s tem vzorcem, predložijo organom, odgovornim za preglede.
(4) Da bi olajšali prehod na določbe Uredbe (ES) št. 998/2003, se spričevala, izdana za netrgovski vstop v državo članico, preden se začne uporabljati navedena uredba, štejejo za veljavna do njihovega datuma izteka veljavnosti, če izpolnjujejo pogoje, določene z navedeno uredbo.
(5) Glede na poseben položaj držav članic, navedenih v delu A Priloge II, je primerno, da se ohranijo nacionalni pogoji za potrjevanje neokuženosti s steklino med prehodnim obdobjem.
(6) Primerno je tudi, da se za veljavno šteje titracija protiteles na podlagi nacionalnih predpisov, ki se uporabljajo pred sprejetjem Odločbe Komisije 2001/296/ES z dne 29. marca 2001 o odobritvi laboratorijev za preverjanje učinkovitosti cepljenja proti steklini pri nekaterih domačih mesojedih živali [4].
(7) Ob upoštevanju zahtev nekaterih tretjih držav je treba vzorec potnega lista, določen z Odločbo 2003/803/ES za netrgovske premike psov, mačk in belih dihurjev znotraj Skupnosti, priznati za veljavnega za netrgovske premike živali teh vrst iz tretjih držav, navedenih v oddelku 2 dela B Priloge II k Uredbi (ES) št. 998/2003 kot alternativo k veljavnemu spričevalu za premike iz tretjih držav.
(8) Ker se bo Uredba (ES) št. 998/2003 uporabljala od 3. julija 2004, je treba to odločbo uporabljati od istega datuma.
(9) Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Z odstopanjem od odločb 2003/803/ES in 2004/203/ES in glede potrjevanj o neokuženosti s steklino države članice dovolijo netrgovski premik med državami članicami in iz tretjih držav psov, mačk in belih dihurjev, ki jih spremlja spričevalo v obliki, ki se razlikuje od vzorcev, določenih s temi odločbami, pod pogojem, da izpolnjuje naslednje zahteve:
(a) da je bilo izdano pred 3. julijem 2004;
(b) da rok veljavnosti ni potekel in
(c) da izpolnjuje pogoje, določene z Uredbo (ES) št. 998/2003.
Združeno kraljestvo, Irska in Švedska lahko ohranijo nacionalne pogoje, ki se uporabljajo pred 3. julijem 2004, za priznavanje spričeval o neokuženosti s steklino.
Člen 2
Titracije protiteles, ki so bile opravljene na podlagi nacionalnih določb pred začetkom veljavnosti Odločbe 2001/296/ES o določitvi seznama laboratorijev, odobrenih za izvedbo tega preskusa, se štejejo za veljavne.
Člen 3
Člen 1 Odločbe 2004/203/ES se nadomesti z:
"Člen 1
1. Ta odločba določa vzorec spričevala za netrgovske premike hišnih živali vrst psi, mačke in beli dihurji iz tretjih držav, kakor je predvideno v členu 8(4) Uredbe (ES) št. 998/2003.
Navedeno spričevalo se zahteva za vstop iz vseh tretjih držav v države članice razen Irske, Švedske in Združenega kraljestva ter za vstop na Irsko, Švedsko in v Združeno kraljestvo iz tretjih držav, navedenih v oddelku 2 dela B in dela C Priloge II k Uredbi (ES) št. 998/2003.
2. Z odstopanjem od odstavka 1 države članice odobrijo netrgovski premik psov, mačk in belih dihurjev, ki jih spremlja potni list v skladu z vzorcem, določenim z Odločbo 2003/803/ES iz tistih tretjih držav, ki so navedene v oddelku 2 dela B Priloge II k Uredbi (ES) št. 998/2003, ki so uradno obvestile Komisijo in države članice o svojem namenu, da uporabijo potni list namesto spričevala."
Člen 4
Ta odločba se uporablja od 3. julija 2004.
Člen 5
Ta odločba je naslovljena na države članice.
V Bruslju, 30. marca 2004

Labels: 8
3
15
6